Nyt Android-design lækket ved en fejl

Google er kommet til at lægge sit kommende design-sprog til Android ud på nettet – ganske uforvarende. Et blogindlæg, som siden er blevet slettet, afslørede detaljer om en ny visuel retning med navnet Material 3 Expressive, der skal gøre Androids brugerflade både mere intuitiv og visuelt sammenhængende.

Ifølge det lækkede indhold – som blandt andet blev fanget af 9to5Google – er der tale om et gennemarbejdet design, baseret på omfattende undersøgelser og brugertests. I alt skal Google have gennemført 46 runder med over 18.000 deltagere for at afprøve og forfine udtrykket.

Designet trækker på farver, former, bevægelse og skalaer for at styrke brugeroplevelsen og gøre navigationen mere overskuelig. Ifølge Google skulle brugere med det nye design være op til fire gange hurtigere til at finde centrale elementer i grænsefladen sammenlignet med det nuværende Material 3-design.

Fotos via 9t5Google.

Det nye udtryk lægger også vægt på tilgængelighed. Google fremhæver, at designet gør det lettere for brugere i alle aldersgrupper at orientere sig – herunder også personer over 45 år, som ifølge Googles undersøgelser navigerede lige så effektivt som yngre brugere.

Lækket kommer samtidig med rygter om andre ændringer i Androids visuelle udtryk. Der er blandt andet rapporter om en ny skrifttype til uret, redesignet statuslinjeikoner – som eksempelvis batteriindikatoren – samt en ny udgave af hurtigindstillingerne. Også Ur-appen skulle have fået et visuelt løft.

Fotos via 9t5Google.

Google har endnu ikke genudgivet det slettede blogindlæg, og det er uvist, hvornår selskabet officielt har tænkt sig at løfte sløret for Material 3 Expressive. Dog får det nye design sin egen session på årets Google I/O, som løber af stablen senere i maj.

Eksempler på det nye design …

Google Clock-appens redesign: Den opdaterede udgave viser en mere afrundet og luftig brugerflade. Funktioner som alarmer og timere er nu præsenteret i kort med tydelige farvemarkeringer, og knapperne er blevet større og mere fremtrædende.

Material 3 Expressive-komponenter: Designet introducerer nye elementer som flydende værktøjslinjer og mere kurvede former, hvilket giver en mere dynamisk og engagerende brugeroplevelse.

Google Keep med nyt søgefelt: Søgefeltet er blevet højere og mere kompakt i bredden, med flyttede ikoner og en ny filterknap, hvilket forbedrer brugervenligheden og interaktiviteten.

Nyt Android-design lækket ved en fejl