Google I/O: Google udruller nye AI-værktøjer i Danmark

Google har netop præsenteret en række nye AI-funktioner, som i de kommende uger bliver tilgængelige for brugere i Danmark. Lanceringen sker i forbindelse med virksomhedens årlige udviklerkonference, Google I/O, og markerer et skridt mod bredere udbredelse af generativ AI i hverdagen.

Blandt de største nyheder på Google I/O eventet er udrulningen af Gemini 2.5, Googles nyeste sprogmodel. Den nye model introduceres gradvist og er ifølge Google en forbedring i forhold til tidligere versioner, både når det gælder evnen til at forstå og generere sprog, håndtere kode og reagere på multimodale input.

En opdateret version af billedværktøjet Imagen, nu i version 4, bliver også gjort tilgængelig. Den tilbyder højere billedkvalitet, bedre gengivelse af detaljer og hurtigere genereringstid sammenlignet med den forrige version.

Samtidig bliver NotebookLM, Googles værktøj til AI-baseret opsummering og transformation af noter, nu tilgængelig som app på både Android og iOS. Tjenesten har især fået opmærksomhed for sin evne til at omdanne tekstbaserede dokumenter til eksempelvis podcast-formater.

Gemini Live udvides til iOS

Et af de mere praktisk orienterede tiltag er udvidelsen af Gemini Live-funktionen til iOS. Med den opdaterede funktion kan brugere interagere med kameraet på deres telefon og få hjælp baseret på det, de filmer. Det kan være alt fra madlavningsforslag baseret på indholdet i køleskabet til hjælp med organisering af tøj eller andre opgaver i hjemmet.

“Vi ser nu flere års AI-forskning tage form i konkrete værktøjer, der kan anvendes i hverdagen – både til praktiske opgaver og kreative projekter,” udtaler Jesper Vangkilde, kommunikationschef for Google i Danmark.

Ny AI-funktion i Googles søgemaskine

Ud over de Gemini-relaterede nyheder på Google I/O, har Google også introduceret en AI-funktion i søgemaskinen i Danmark. Funktionen, kaldet AI-oversigt, giver brugere mere detaljerede svar på komplekse spørgsmål. Den blev stille og roligt udrullet over de seneste uger og vises typisk i søgeresultater, hvor der er behov for at samle information fra flere kilder.

AI-oversigten præsenterer indholdet i en samlet tekst og linker til de hjemmesider, hvor oplysningerne stammer fra. Det giver brugerne mulighed for at dykke dybere ned i emner og samtidig opdage nye kilder.

Hvis du vil læse flere detaljer om lanceringerne på Google I/O, kan du gøre det her.

Google I/O: Google udruller nye AI-værktøjer i Danmark